ส่งซิกรับมือเสรีอาเซียนเปิดทางแบงก์นอกแข่ง
ธปท.เตรียมแผนรับมือเปิดเสรีอาเซียน วางกรอบทำธุรกิจภาคธนาคารในกลุ่มลูกค้าครัวเรือนของธนาคารในอาเซียน
11 ส.ค. 2554

ธปท.เตรียมแผนรับมือเปิดเสรีอาเซียน วางกรอบทำธุรกิจภาคธนาคารในกลุ่มลูกค้าครัวเรือนของธนาคารในอาเซียน
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า ธปท.กำลังดูกรอบแนวทางการรับมือการเปิดเสรีอาเซียนในปี 2558 ว่าควรเปิดโอกาสให้ธนาคารพาณิชย์ต่างชาติที่อยู่ในอาเซียน เข้ามาทำธุรกิจการเงินในภาคครัวเรือนของไทยได้ในระดับใดจึงจะเหมาะสม
ขณะที่ภาคการเงินของไทยได้มีการเตรียมการรับมือการเปิดเสรีอาเซียน ในปี 2558 บ้างแล้ว เพื่อสร้างมาตรฐานและวางกรอบในการทำธุรกิจระหว่างกัน เช่น ระบบการเงินไทย ด้านตลาดทุน หุ้นสามัญ การลงทุนในตลาดพันธบัตรและบริการทางการเงิน กรอบการลงทุน 
นายประสาร กล่าวต่อว่า ส่วนการจัดทำแผนรับมือเงินทุนเคลื่อนย้าย ที่อาจจะรุนแรงมากขึ้นในระยะต่อไปนั้น ธปท.อยู่ระหว่างจัดทำกรอบแผนแม่บท โดยคาดว่าจะแล้วเสร็จในช่วงไตรมาส 4 ปีนี้ แต่ที่ผ่านมาก็ได้ดำเนินการผ่อนคลายธุรกรรมเงินตราต่างประเทศ เงินทุนเคลื่อนย้ายไหลเข้าและออกได้เสรีมากขึ้นพอสมควรแล้ว ไม่ว่าจะเป็นการลงทุนโดยตรงและให้กู้ยืมแก่กิจการในเครือในต่างประเทศ จากเดิมที่กำหนดให้ไม่เกิน 200 ล้านเหรียญสหรัฐต่อปี หรือประมาณ 6,000 ล้านบาท ก็เปิดให้ทำได้เสรีตามความเหมาะสม 
นอกจากนี้ การให้กู้ยืมแก่กิจการที่ต่างประเทศที่ไม่ใช่เครือเดียวกัน การซื้ออสังหาริมทรัพย์ในต่างประเทศ ที่เดิมให้ 5 ล้านเหรียญสหรัฐ หรือประมาณ 150 ล้านบาท ก็เพิ่มเป็น 10 ล้านเหรียญสหรัฐ หรือประมาณ 300 ล้านบาท การฝากเงินตราต่างประเทศ การนำเงินกลับเข้าประเทศ การชำระเงินตราต่างประเทศระหว่างบริษัทในประเทศ เป็นต้น 
ผู้ว่าการ ธปท. กล่าวว่า สำหรับการลงทุนซื้อขายสัญญาซื้อขายล่วงหน้าอ้างอิงอัตราแลกเปลี่ยนนั้น ยังอยู่ระหว่างดำเนินการศึกษา แต่คาดว่าจะเปิดให้ทำได้ในอีก 1 ปีข้างหน้า
“เราได้ส่งสัญญาณถึงธนาคารพาณิชย์ไปล่วงหน้าบ้างแล้ว เพื่อเตรียมพร้อมในการรับมือ แต่ฐานะธนาคารขณะนี้ไม่น่าห่วง มีเงินกองทุนค่อนข้างสูงมาก” นายประสาร กล่าว